CELEX: 62020TO0163(05)
Language: fi
Date: 2021-09-07 00:00:00
Title: Unionin yleisen tuomioistuimen määräys (neljäs jaosto) 7.9.2021 (julkaistu otteina).#Isopix SA vastaan Euroopan parlamentti.#Oikeudenkäyntimenettely – Oikeudenkäyntikulujen vahvistaminen.#Asia T-163/20 DEP.

Väliaikainen versio
UNIONIN YLEISEN TUOMIOISTUIMEN MÄÄRÄYS (neljäs jaosto)
7 päivänä syyskuuta 2021 (*)
Oikeudenkäyntimenettely – Oikeudenkäyntikulujen vahvistaminen
Asiassa T-163/20 DEP,

Isopix SA, kotipaikka Ixelles (Belgia), edustajanaan asianajaja P. van den Bulck,
kantajana,
vastaan

Euroopan parlamentti, asiamiehinään K. Wójcik ja E. Taneva,
vastaajana,
jossa on kyse 29.10.2020 annetussa määräyksessä Isopix v. parlamentti (T-163/20, ei julkaistu, EU:T:2020:527) tarkoitettujen oikeudenkäyntikulujen määrän vahvistamista koskevasta pyynnöstä,
UNIONIN YLEINEN TUOMIOISTUIN (neljäs jaosto),
toimien kokoonpanossa: jaoston puheenjohtaja S. Gervasoni sekä tuomarit L. Madise ja J. Martín y Pérez de Nanclares (esittelevä tuomari),
kirjaaja: E. Coulon,
on antanut seuraavan

määräyksen (1)
[– –]
 Oikeudellinen arviointi

[– –]
 Korvattavien asianajajan palkkioiden määrä

[– –]

40      Neljänneksi on todettava, että oikeusriidan merkitys unionin oikeuden kannalta oli vähäinen, koska pääasian oikeudenkäynnissä (T-163/20) ja välitoimimenettelyissä (T-163/20 R ja T-163/20 R II) ei tullut esiin uusia eikä erityisen monitahoisia kysymyksiä. Niiden tutkimisella ei ole myöskään ollut merkitystä unionin oikeuden kehityksen kannalta. Toisin kuin kantaja väittää, se seikka, että on epätavallista, että unionin yleisen tuomioistuimen presidentti hyväksyy päätöksellään pyynnön unionin toimielimen toimen täytäntöönpanon lykkäämisestä, ei voi sellaisenaan osoittaa, että asialla olisi erityinen merkitys unionin oikeuden kannalta.

41      Lisäksi on hylättävä kantajan väite, joka koskee ensimmäisen ja toisen riidanalaisen toimen täytäntöönpanon lykkäämistä koskevien unionin yleisen tuomioistuimen presidentin päätösten epätavallisuutta. Kuten nimittäin parlamentti aiheellisesti huomauttaa, tällaisten päätösten väitetty epätavallisuus merkitsee ainoastaan sitä, että unionin toimielimen toimen täytäntöönpanon lykkäämistä koskevan hakemuksen hyväksymisen todennäköisyys on pienempi kuin sen hylkäämisen todennäköisyys, eikä tämä välttämättä osoita kantajan asianajajien työn vaativuutta työmäärän tai asioissa T-163/20, T-163/20 R ja T‑163/20 R II esitettyjen oikeuskysymysten monitahoisuuden kannalta. Tältä osin on todettava, että 25.5.2020 annettu määräys Isopix v. parlamentti (T-163/20 R ja T-163/20 R II, ei julkaistu, EU:T:2020:215) perustuu vakiintuneeseen oikeuskäytäntöön sen ratkaisemisessa, oliko kantajan välitoimihakemukset hyväksyttävä käsiteltävänä olleen tapauksen olosuhteissa. Näin ollen kantajan välitoimihakemusten hyväksymisen edellytysten tarkastelussa on ollut kyse enemmän tosiseikkojen kuin oikeudellisten seikkojen arvioinnista, joten asian merkitys unionin oikeuden kehityksen kannalta on jäänyt vähäiseksi.

42      Sama pätee kantajan väitteeseen, jonka mukaan asian vaikeus johtuu lyhyistä määräajoista, joissa kantajan asianajajat joutuivat työskentelemään. Vaikka myönnettäisiin, että kantajan asianajajat ovat joutuneet työskentelemään tiukkojen määräaikojen puitteissa, tällä ei voi olla vaikutusta heidän työnsä laajuuteen eikä esitettyjen oikeudellisten kysymysten monitahoisuuteen.
[– –]
 Lähettikulut

59      Kantajan mukaan asianajajien palkkioihin on lisättävä 352,48 euron määrä, joka on aiheutunut e-Curia-tilin avaamiseen kiireellisesti muun muassa välitoimihakemuksen tekemistä varten tarvittujen asiakirjojen lähettämisestä unionin yleisen tuomioistuimen kirjaamoon. Tämän väitteen tueksi kantaja esitti kuriiripalveluyhtiön laskun, joka on päivätty 31.3.2020 eli kaksi päivää ennen kanteen jättämistä asiassa T‑163/20 ja välitoimihakemuksen jättämistä asiassa T‑163/20 R.

60      Parlamentti kiistää näiden kulujen välttämättömyyden ja siten niiden korvattavuuden.

61      Parlamentin tavoin on todettava, että e-Curia-tilin avaaminen edellyttää muun muassa ammatillista asemaa asiamiehenä tai asianajajana, joilla on oikeus esiintyä jonkin jäsenvaltion tai jonkin Euroopan talousalueesta tehdyn sopimuksen sopimuspuolena olevan valtion tuomioistuimessa. E-Curia-tili avataan sitä pyytäneen asianajajan nimissä, ja sen käyttö koskee kaikkia Euroopan unionin tuomioistuimessa vireillä olevia tai vireille tulevia asioita.

62      Lisäksi on joka tapauksessa todettava, että kantaja olisi voinut toimittaa e-Curia-tilinsä avaamista koskevan pyynnön täydentämiseksi tarvittavat asiakirjat unionin yleisen tuomioistuimen kirjaamoon edellä 59 kohdassa mainittujen asiakirjojen jättämisen jälkeen. E-Curia-sovelluksen käyttöehdoissa, jotka unionin yleisen tuomioistuimen kirjaamo on vahvistanut muun muassa oikeudenkäyntiasiakirjojen jättämisestä ja tiedoksiantamisesta e-Curia-sovelluksella 11.7.2018 annetun unionin yleisen tuomioistuimen päätöksen (EUVL 2018, L 240, s. 72) 8 artiklan nojalla, määrätään erityisestä menettelystä, jonka avulla e-Curia-tili voidaan avata väliaikaisesti oikeudenkäyntiasiakirjojen jättämiseksi unionin yleiseen tuomioistuimeen. Jos tilin avaamisen edellytykset täyttävä oikeudenkäyntiedustaja ei ole tehnyt tarvittavia toimenpiteitä tilin avaamiseksi riittävän ajoissa ennen sellaisen määräajan päättymistä, joka on varattu oikeudenkäyntiasiakirjan jättämiselle unionin yleisessä tuomioistuimessa käsiteltävässä asiassa, hän voi avata väliaikaisen tilin jättääkseen asiakirjan erityisessä menettelyssä. Jotta unionin yleisen tuomioistuimen kirjaamo voi vahvistaa tämän tilin avaamisen, oikeudenkäyntiedustajan on toimitettava tilin avaamista koskevan pyynnön täydentämiseksi tarvittavat asiakirjat unionin yleisen tuomioistuimen kirjaamoon kymmenen päivän kuluessa oikeudenkäyntiasiakirjan jättämisestä e-Curiassa.

63      Edellä esitetyn perusteella kantajalle tässä tapauksessa aiheutuneita lähettikuluja ei voida pitää unionin yleisen tuomioistuimen työjärjestyksen 140 artiklan b alakohdassa tarkoitetulla tavalla välttämättöminä asian T-163/20 pääasian käsittelyn ja asian T-163/20 R välitoimimenettelyn kannalta.
[– –]
Näillä perusteilla
UNIONIN YLEINEN TUOMIOISTUIN (neljäs jaosto)
on määrännyt seuraavaa:

Oikeudenkäyntikulujen, jotka Euroopan parlamentin on korvattava Isopix SA:lle, kokonaismääräksi vahvistetaan 25 490 euroa.

Annettiin Luxemburgissa 7 päivänä syyskuuta 2021.
E. Coulon      S. Gervasoni

kirjaaja
 
jaoston puheenjohtaja

*      Oikeudenkäyntikieli: ranska.

1      Tästä määräyksestä esitetään vain ne kohdat, joiden julkaisemisen unionin yleinen tuomioistuin katsoo tarpeelliseksi.